FI Euroopan unionin virallinen lehti CE 84/881

(2004/C 84 E/0975)

KIRJALLINEN KYSYMYS E-0791/04

esittäjä(t): Alexander de Roo (Verts/ALE) komissiolle

(11. maaliskuuta 2004)

Aihe: Ria Formosan luonnonsuojelualueeseen (Natura 2000) kohdistuva uhka

Portugalin hallitus julisti vuonna 1999 Ria Formosan luonnonpuiston, (Parque Natural de Ria Formosa) joka sijaitsee Algarvessa, Faron eteläpuolella, luonnonsuojelualueeksi lintudirektiivin 4 artiklan mukaisesti (79/409/ETY (1)). Ria Formosa näyttää kuitenkin joutuneen kehittyvän matkailuteollisuuden paineiden alaiseksi, ja epävirallisten suunnitelmien mukaan alueelle kehitellään hankkeita 21 golfkentän ja 9 venesataman rakentamiseksi. Samoin suunnitellaan huoneistojen ja huviloiden rakentamista kymmeneen kohteeseen (tietolähde: Espresso, 11. elokuuta 2001).

Viime vuosina jo 25 pesivää lintulajia on kokonaan tai osittain hävinnyt tältä alueelta. Näihin lintuihin kuuluvat kuningaskalastaja, yöhaikara, punapyy, punapäänarsku ja ruskohaikara. Myös petolintukannat ovat huomattavasti vähentyneet, sillä kaniinit, jänikset ja siilit ovat kadonneet.

Metsää hakataan (laittomasti) ja jotkut metsäpalot eivät vaikuta luonnostaan syntyneiltä. Vaikuttaa siltä, että viranomaiset eivät lainkaan suojele Ria Formosan puistoa (yli 23 000 hehtaaria), joka näin ollen joutuu laiminlyödyksi. Ainutlaatuinen dyynikasvillisuus häviää suoalueilta, sillä laguuneihin laskevien jokien jätevedet aiheuttavat saastumista. Likainen vesi lisää malarian leviämisvaaraa. Portugalin tilastokeskuksen (INE) mukaan Portugalissa kuoli 12 ihmistä malariaan vuonna 2001 (The News, 14. helmikuuta 2004).

Katsooko komissio, että näin uhrataan ainutlaatuinen luonnonsuojelualue taloudelliselle toiminnalle, joka on vastoin Ria Formosaan erityisesti suunniteltua suojelua?

Aikooko komissio ottaa yhteyttä Portugalin hallitukseen käsitelläkseen tämän luonnonsuojelualueen ja sen ympäristön vääränlaista kehitystä?

Margot Wallströmin komission puolesta antama vastaus

(28. huhtikuuta 2004)

Kysymys koskee Ria Formosan luonnonsuojelualueeseen kohdistuvia uhkia, jotka johtuvat erityisesti matkailualan rakennus- ja golfkenttähankkeista.

Kyseinen luonnonsuojelualue kuuluu yhteisön tärkeänä pitämään Ria Formosa/Castro Marim -alueeseen, jota Portugali on esittänyt luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY (2) 4 artiklan mukaisesti ja Ria Formosan erityiseen suojelualueeseen, jonka Portugali on nimennyt luonnonvaraisten lintujen suojelusta 2 päivänä huhtikuuta 1979 annetun direktiivin 79/409/ETY 4 artiklan mukaisesti.

Tulkittuaan sekä direktiivin 92/43/ETY 7 että 6 artiklaa Portugalin viranomaiset ovat velvollisia ryhtymään tarkoituksenmukaisiin toimenpiteisiin välttääkseen sen, että kyseisten suojelualueiden luontotyypit ja lajien elinympäristöt heikentyvät. Edellä mainittujen säännösten mukaisesti kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Komissio on jo useasti joutunut ottamaan yhteyttä Portugalin viranomaisiin valitusten takia. Valitusten mukaan yllämainittuja säännöksiä on sovellettu puutteellisesti kyseisillä suojelualueilla erityisesti silloin, kun on toteutettu matkailuun liittyviä projekteja.

Arvoisan parlamentin jäsenen kirjallinen kysymys viittaa yleisluonteisiin tietoihin, jotka ovat ilmestyneet portugalilaisissa lehdissä, mutta siinä ei mainita projekteja, joita parhaillaan toteutettaisiin kyseessä olevilla suojelualueilla.

Näin ollen komissio pyytää arvoisaa parlamentin jäsentä ilmoittamaan, mitkä projektit ovat kyseessä, jotta se pystyisi ottamaan yhteyttä kansallisiin viranomaisiin ja avaamaan tarvittaessa saatujen tietojen perusteella rikkomisesta johtuvan menettelyn kyseistä jäsenvaltiota vastaan.

(1) EYVL L 103, 25.4.1979, s. 1.

(2) EYVL L 206, 22.7.1992.